Zajac, Pavol, poslanec NR SR (2014-07-10):
Ďakujem veľmi pekne. Pán predseda Národnej rady, dámy a páni, pretáčanie tachometrov je možné už teraz klasifikovať ako skutkovú podstatu trestného činu podľa ustanovenia § 269a „Nekalé obchodné praktiky voči spotrebiteľovi“ zákona č. 300/2005 Z. z. Trestného zákona. Dámy a páni, ale nerobí sa to. V tejto chvíli musím spomenúť až tragikomický prípad, keď ministerstvo obrany nakúpilo vojenské sanitky v objeme určite nie malom a potom zistilo, že tie vojenské sanitky mali stočené kilometre. Náš návrh je inšpirovaný nemeckou právnou úpravou. Nemecká úprava zakazuje manipuláciu s tachometrami, ktorá by najviac vyhovovala prostrediu Slovenskej republiky. Túto právnu úpravu sme pripravovali so Spolkom na ochranu vlastníkov automobilov (v skratke SOVA). Majú spracovanú aj vlastnú analýzu postihu za pretáčanie tachometrov vo svete, z ktorej vyplýva, že tento náš bežný podvod je v súčasnosti trestaný v Nemecku, Veľkej Británii, Francúzsku, Belgicku a Spojených štátoch. Manipulovanie s tachometrami dnes pritom nie je žiaden problém, na to stočenie stačí notebook, softvér stiahnutý z internetu a pripojenie na elektronický systém auta. Podvodníci si dokážu požadovanú hodnotu nastaviť za pár sekúnd. Ak zas nie sú celkom technicky zruční, pomôžu im niektoré servisy. Dokonca sú také, ktoré túto činnosť inzerujú. Podľa prieskumu na internete dvadsať až dvadsaťpäť firiem ponúka takúto činnosť (stočenie kilometrov). Viaceré televízie alebo médiá sa o tom presvedčili v priamom prenose, keď zavolali do takej firmy. A bolo im povedané, kedy majú prísť a požadovanú hodnotu im stočia za pár minút. Oficiálne sa to uvádza ako, samozrejme, nevyhnutný úkon. Niektoré automobily už modernejšie majú ale aj nezvislé počítadlá kilometrov. Ale tie „lepšie firmy“ dokážu stočiť aj ten nezávislý počítač, ktorý počíta kilometre. Podľa štatistík spoločnosti Cebia, ktorá sa zaoberá preverovaním vozidiel, je ročne predaných približne 130 tisíc vozidiel, ktoré majú uvedený nepravdivý počet najazdených kilometrov na tachometri. Hovoríme tu o vozidlách na Slovensku, ktoré sa predajú za rok. Ešte raz, dámy a páni, 130 tisíc ojazdených automobilov ročne podľa odhadov odborníkov, ktorí sa tomu venujú, má stočený kilometer. Takže môžeme hovoriť o 130 tisíc podvedených občanoch Slovenska ročne, ktorí sú oklamaní a podvedení. Táto škoda, ktorá je im takto spôsobená, je podľa týchto výpočtov odhadnutá, samozrejme, na viac ako 65 miliónov eur. Tak je to 130 tisíc oklamaných a podvedených občanov, škoda zhruba 65 miliónov eur. Ale, pozor, pretáčanie tachometrov nespôsobuje tým novým majiteľom len finančné škody. Ale to, že majitelia nepoznajú skutočný počet kilometrov na svojom aute, môže im spôsobiť aj technické problémy a môže to byť príčinou havárií kvôli neznalosti skutočného opotrebovania niektorých veľmi dôležitých súčiastok automobilov. Vedeli by o tom rozprávať v niektorých autorizovaných servisoch, kde ľudia prídu v domnienke, že majú auto, ktoré má najazdených 100 tisíc kilometrov, prídu na technickú prehliadku a odrazu sa zistí, že viaceré súčiastky toho auta už sú opotrebované tak, že skutočný stav jeho nabehaných kilometrov je okolo 250 tisíc a že naozaj hrozia vážne dopravné nehody. Som tu rozprával pred mesiacom pri uvádzaní zákona o STK-čkach. Tak podľa nemeckých štatistík v Nemecku až 10 % závažných dopravných nehôd spôsobí zlý technický stav auta. Na Slovensku podľa našich štatistík je to len 0,5 %. Kde je pravda? Pravdepodobne sa tu jedná o rôznu metodiku výpočtu v Nemecku a u nás. Takže odborníci aj na Slovensku aj Česku hovoria okolo 6 % závažných dopravných nehôd, ktorých príčinou bol zlý technický stav auta. Nehovorím, že je to všetko príčinou toho, že majitelia áut nepoznali skutočný stav tachometra. To by som si nedovolil. Ale ak by sa malo jednať len o niekoľko závažných dopravných nehôd, pri ktorých niekto prišiel o život, tak je to veľmi vážny problém. Na porovnanie v Českej republike sa pretočením tachometrov oklamú obyvatelia takto o 164 miliárd českých korún. Dámy a páni, keď sme tu v apríli prednášali tento návrh zákona, tak od viacerých kolegov zo strany SMER sme počuli, že sa im tento návrh páči, ale bolo nám povedané, že by bolo vhodné rokovať o tom s odborníkmi z ministerstva spravodlivosti a vnútra. A preto sme ten návrh v apríli stiahli. A vďaka pani podpredsedníčke parlamentu pani Laššákovej takéto stretnutie sa uskutočnilo. Tak jej za to takto aj verejne ďakujem. Takže sme sa stretli, predkladatelia, s odborníkom z ministerstva spravodlivosti, z ministerstva vnútra za účasti pána Petrusa, šéfa spoločnosti SOVA a rokovali sme o takomto návrhu zákona. Prvé, čo sme sa tam dozvedeli, to sme trošku očakávali, lebo tento postoj legislatívcov z ministerstva spravodlivosti bol aj v minulosti podobný, bol taký, že legislatívci nemajú záujem rozširovať skutkovú podstatu trestných činov. Ďalej bolo povedané, a to bolo aj v minulosti znova povedané, že by mohlo dôjsť ku duplicite, že by takýto trestný čin, ktorý by bol vyšetrovaný, mohol byť postihovaný podľa toho § 269, ale aj podľa nami navrhovaného § 220. To sme akceptovali a v dnešnom návrhu zákona sme vylúčili túto duplicitu. Keď odborníci zo spoločnosti SOVA ukázali odborníkom z ministerstva spravodlivosti, že hovoríme o 130 tisícoch áut ročne, čo sú síce odhadované množstvá, ale vývoj na trhu s ojazdenými autami im dáva za pravdu, že to začína mať abnormálnu stúpajú tendenciu, ak videli, že sa jedná o takéto množstvo, tak sa lepšie pozreli na náš návrh a povedali, že keď sa to má riešiť, ak sa to teda má riešiť, tak nech je to v tom paragrafe, v ktorom to navrhujeme. Po ďalšie povedali, že je veľmi dobré, že do toho paragrafu sme dali aj prípravu, výrobu a distribúciu počítačových programov a zariadení, ktoré by umožnili také stáčanie. A poradili nám, že ak taký návrh pripravíme, aby sme vylúčili duplicitu. Samozrejme, odborníci z ministerstva vnútra sa viac-menej bránia, aby bola rozširovaná trestná činnosť aj na stáčanie tachometrov, lebo podľa ich názoru, a ja ho akceptujem, takáto činnosť sa veľmi ťažko dokazuje. A je to pravda. Ale, dámy a páni, povedzte mi, ktorá trestná činnosť sa dokazuje ľahko, od drobných krádeží až po tie najťažšie zločiny, poviem aj vraždy. Všetka sa dokazuje veľmi ťažko. Dámy a páni, od toho apríla, keď sme tu uviedli tento návrh zákona, sa udialo na poli s ojazdenými autami niekoľko skutočností, niektoré skutočnosti na Slovensku, niektoré v susednej Českej republike a, nech je mi odpustené, spomeniem aj tie z Českej republiky, lebo ten stav je podobný aj v Českej republike. Takisto v Českej republike dneska nemajú explicitne zadefinované stáčanie tachometrov ako trestný čin. Po nástupe novej vlády pán nový minister obchodu a priemyslu Jan Mládek vyhlásil, že ide pripraviť návrh zákona, kde stáčanie tachometrov bude trestný čin. Idúc v aute asi pred mesiacom a pol a počúvajúc najpočúvanejšiu motoristickú reláciu, ktorá na Slovensku už beží desaťročia, „Pozor, zákruta!“ som odrazu počul ako redaktor volal alebo teda poslucháči mohli volať do tejto relácie priamo. A bola tak otázka, jednoduchá: Je na Slovensku stáčanie kilometrov trestným činom? Poslucháči tam volali s tým, že ním nie je. Povedali im následne: „Áno, máte pravdu, vyhrávate nejaké tričko a podobne.“ Naozaj som to počul na vlastné uši. Takže medzi ľuďmi naozaj panuje názor, že to trestným činom nie je. Prečítam vám rozhovor, teda časť rozhovoru, nech vás dlho nenaťahujem, so šéfkou najväčšieho autobazára na Slovensku a v Čechách. Názov článku je „Pretočené kilometre? Skupujeme, nie je to trestný čin.“ Odpoveď na tú otázku je: „Skupujete aj vozidlá, ktoré majú pretočené kilometre?“ „Nie je to na Slovensku trestný čin, preto ich skupujeme. Na tento fakt kupujúceho, ktorý má o takéto auto záujem, upozorníme. Ak má stočené desiatky tisíc kilometrov, tak to odmietneme,“ ako vravím, takých áut je 65 %, predstavte si, kde tieto autá končia, je to v menších autobazároch alebo v inzercii, to sú slová šéfky najväčšieho autobazára na Slovensku. Pre tých, ktorí by mali záujem o túto problematiku, odporúčam vypočuť si reláciu „Máte slovo“, ktorá odznela asi pred tromi týždňami, pani Jílkovej v Českej televízii. Táto relácia je pomerne sledovaná aj na Slovensku, pretože naozaj rozoberá aktuálne témy. A volá si do tejto relácie ľudí, ktorí tejto problematike rozumejú. Naozaj aj ona mala v tejto relácii zástupcu zo spoločnosti Cebia, zástupcu zo spoločnosti SOVA, pána ministra priemyslu a obchodu Mládka, zástupcu Asociácie autobazárov, zástupcu spotrebiteľov. No pozrite si tú veľmi živú diskusiu. Pani moderátorka sa neustále vracala k tomu slovami: „A prečo to nemáme explicitne zadefinované ako trestný čin stáčania tachometrov.“ Na to sa pýtala aj pána ministra, ktorý hovoril, že už má na to pracovnú skupinu, ktorá to pripravuje. Na Slovensku s touto iniciatívou sme prišli my, prepytujem, sme opoziční politici, uvedomujeme si tento náš hendikep, ale tu nejde o politiku pri ojazdených autách, pri ochrane občanov Slovenska, ktorí sú podvádzaní dennodenne a oklamaní, tu ide o životy občanov Slovenska, tu by nemalo ísť o to, kto je opozičným a kto je vládnym, tu by nám malo ísť o riešenie veci. A keď som pri Českej republike, ajhľa, minulý týždeň, dámy a páni, že pretáčanie tachometra v Česku pri predaji je trestné, povedal Najvyšší súd Českej republiky. (Reakcia z pléna.) Áno, už mi to ukazujete. Na jednej strane Najvyšší súd v Českej republike povedal, že je to trestný čin, aj keď ho nemajú explicitne zadefinovaný v Trestnom zákone. A je to trestný čin podvodu. Na druhej strane povedal, že je to trestný čin, ak sa jedná o podvod, ktorý navýši ojazdené auto o čiastku 5 000 českých korún, čo je pri prepočte nás na eurá 182 eur. Cez to všetko ministerstvo priemyslu a obchodu pripravuje, aby to bolo v Trestnom zákonníku samostatne explicitne zadefinované ako trestný čin. Prečo to pripravujeme a prečo to chceme aj my? Bol som tu v apríli obviňovaný, že chcem, aby desaťtisíce ľudí boli na Slovensku vyšetrované a podobné nezmysly alebo že niekto stočí 100 kilometrov a budú ho trestať. Sú to nezmysly. Ide aj o preventívny, výchovný a odstrašujúci účinok takého návrhu, ktorý bude samostatne zadefinovaný v Trestnom zákone. Čo to spôsobí, že to bude mať svoje zadefinovanie samostatné, keď má to takéto masové rozmery? Čo to spôsobí v Trestnom zákone? Pýtali sme sa na to aj odborníčky z ministerstva spravodlivosti. V podstate nemala voči tomu výhradu a vlastne končila tým, že ak bude na to politická vôľa politikov riešiť takýto problém v návrhu zákona samostatne, tak nech to tam je. Takže o túto politickú vôľu sa tu dnes uchádzame. Nedá mi, aby som vám neprečítal jeden e-mail, ktorý som dostal dneska doobeda od jedného občana, ktorý mal záujem o kúpu automobilu, aj ho tu definuje, nechcem robiť reklamu, ale rok jeho výroby bol 2006. Pri kontrole stavu tachometra zistil, že tento automobil mal 2. 11. 2010 po štyroch rokoch jazdenia 206 tisíc kilometrov. Ale 2. 7. 2014 mal tento istý automobil, čiže o 4 roky neskôr, ten stav 163 tisíc. Nejakým logickým výpočtom, ak mu to auto najazdilo pomaly skoro až 50 tisíc kilometrov ročne, mu vyšlo, že skutočný stav takého tachometra na tomto aute je možno až 375 tisíc. A takýto automobil niekto predáva s udaním tých 163 tisíc kilometrov. Dámy a páni, o koľko je navýšená čiastka takého auta? Nedovoľujem si to v tejto chvíli ani ja povedať. Ale ak by to bol trestný čin a bude to niekto posudzovať, tak odborník na vozidlá to vie vypočítať, odhadnúť, zadefinovať. Ak by sa niekomu zdalo, že naozaj by bolo treba rozdeliť pretočenie kilometrov o pár sto a o niekoľko tisíc, tak je tu návod z Českej republiky. Naozaj môžeme, ak bude politická vôľa, posunúť tento návrh zákona do druhého čítania, v druhom čítaní ho vylepšiť a povedať, že sa bude jednať o trestný čin od čiastky, keď sa navýši cena automobilu napríklad o tých 182 eur. Takýto návrh by sme mohli zapracovať do takého návrhu zákona, ale najprv musí byť politická vôľa zadefinovať stáčanie tachometrov ako trestný čin samostatne v návrhu zákona. Dámy a páni, politici majú riešiť problémy občanov a ak na Slovensku sa predá ročne 130 tisíc ojazdených automobilov, ktoré majú stočené tachometre a máme tu 130 tisíc oklamaných a podvedených občanov, je našou povinnosťou takýto problém riešiť, a preto tretíkrát predkladám takýto návrh zákona a uchádzam sa o jeho podporu. Ďakujem pekne.